“ไบเดน” เตรียมศึกษารายงาน “WHO” ชี้ชัดต้นตอโควิด ไม่ได้มาจาก “ห้องวิทย์” อู่ฮั่น
“ไบเดน” เตรียมศึกษารายงาน “WHO” ชี้ชัดต้นตอโควิด ไม่ได้มาจาก “ห้องวิทย์” อู่ฮั่น 
“ไบเดน” เตรียมศึกษารายงาน “WHO” ชี้ชัดต้นตอโควิด ไม่ได้มาจาก “ห้องวิทย์” อู่ฮั่น
10 ก.พ. 2564

นางเจน ซากี โฆษกทำเนียบขาว กล่าวว่า รัฐบาลของประธานาธิบดีโจ ไบเดนจะทำการศึกษารายงานขององค์การอนามัยโลก (WHO) ที่ระบุว่า เชื้อไวรัสโควิด-19 ไม่ได้มีจุดกำเนิดจากห้องปฏิบัติการทางวิทยาศาสตร์ในเมืองอู่ฮั่น
ทั้งนี้ คณะนักวิทยาศาสตร์ซึ่งประกอบด้วยผู้เชี่ยวชาญจากชาติต่างๆ นำโดย WHO ระบุในวันนี้ (10 ก.พ.64) ว่า การค้นหาจุดเริ่มต้นของไวรัสโควิด-19 ยังคงเป็นงานที่จะต้องทำต่อไป โดยผู้เชี่ยวชาญจะทำการวิจัยต่อไปว่าไวรัสดังกล่าวมีการแพร่ระบาดในสัตว์ก่อนที่จะมีการติดต่อสู่มนุษย์หรือไม่
ผู้เชี่ยวชาญดังกล่าวได้เข้าไปในเมืองอู่ฮั่นของจีน ซึ่งมีการรายงานพบการระบาดของไวรัสโควิด-19 เป็นครั้งแรก เพื่อหาต้นตอการแพร่ระบาดของไวรัสดังกล่าว โดยได้มีการเข้าตรวจโรงพยาบาล ห้องปฏิบัติการทางวิทยาศาสตร์ และตลาดสดหลายแห่ง ขณะที่มีการสัมภาษณ์ผู้ป่วยรายแรกๆจากโรคโควิด-19
ทางด้านนพ.ปีเตอร์ เบน เอ็มบาเรค ซึ่งเป็นหัวหน้าทีมผู้เชี่ยวชาญดังกล่าว ระบุว่า เส้นทางที่เป็นไปได้มากที่สุดสำหรับการแพร่ระบาดของไวรัสโควิด-19 คือ ไวรัสมีการกลายพันธุ์จากสัตว์ที่เป็นพาหะ ก่อนที่จะมีการติดต่อมายังมนุษย์
อย่างไรก็ดี นพ.เอ็มบาเรคกล่าวว่า สมมติฐานดังกล่าวยังคงต้องมีการศึกษาและวิจัยเพิ่มเติม และขณะนี้ผู้เชี่ยวชาญยังไม่สามารถชี้ชัดถึงสัตว์ที่เป็นพาหะดังกล่าว
คำกล่าวของนพ.เอ็มบาเรคถือเป็นการปฏิเสธแนวคิดที่ว่า เชื้อไวรัสโควิด-19 ได้หลุดออกมาจากห้องปฏิบัติการทางวิทยาศาสตร์ในเมืองอู่ฮั่นโดยไม่ได้ตั้งใจ
นอกจากนี้ นพ.เอ็มบาเรคเปิดเผยว่า ผลการสืบสวนของทีมผู้เชี่ยวชาญไม่พบหลักฐานที่แสดงถึงการแพร่ระบาดครั้งใหญ่ของไวรัสโควิด-19 ในเมืองอู่ฮั่น หรือในที่ใดๆ ก่อนเดือนธ.ค.2562